യാത്രക്കാരെ ബന്ദികളാക്കി കര്ണാടക കണ്ണടച്ച് കേരളം ഇരിട്ടി: കുടക് ഉള്പ്പെടെയുള്ള ജില്ലകളില് കര്ണാടക സര്ക്കാര് ഏര്പ്പെടുത്തിയ കടുത്ത നിയന്ത്രണങ്ങള് യാത്രക്കാര്ക്ക് തീരാദുരിതമാകുന്നു. ശനി, ഞായര് ദിവസങ്ങളിലെ കര്ഫ്യൂവിനു പിന്നാലെ ഇന്നലെ അതിര്ത്തിയില് ഏര്പ്പെടുത്തിയ കടുത്ത പരിശോധന കാരണം യാത്രക്കാര്ക്കും ചരക്കുവാഹനങ്ങള്ക്കും പത്തു മണിക്കൂറിലധികം ചുരം പാതയില് കാത്തുകിടക്കേണ്ടി വന്നു. ദിവസങ്ങളായി ജനങ്ങള് അനുഭവിക്കുന്ന യാത്രാദുരിതത്തിനു പരിഹാരം കാണാന് കേരള സര്ക്കാര് ഇടപെടണമെന്ന ആവശ്യം ശക്തമാകുകയാണ്. രണ്ടു ഡോസ് വാക്സിന് എടുത്തവര്ക്കുപോലും യാത്രാനിരോധനമാണ്. 72 മണിക്കൂറിനുള്ളില് എടുത്ത ആര്ടിപിസിആര് നെഗറ്റീവ് ടെസ്റ്റ് സര്ട്ടിഫിക്കറ്റുള്ളവര്ക്കു മാത്രമാണ് പ്രവേശനാനുമതി. അവര്ക്കും മണിക്കൂറുകള് ചെക്ക് പോസ്റ്റ് അധികൃതരുടെ കനിവു കാത്ത് കഴിയേണ്ടിവരുന്നു. ഇന്നലെ പുലര്ച്ചെ നാലിന് എത്തിയവര്പോലും മാക്കൂട്ടത്തെ പരിശോധന കഴിഞ്ഞ് അതിര്ത്തി കടന്നത് ഉച്ചയ്ക്ക് 12 നാണ്. ചെക്ക് പോസ്റ്റില് കര്ണാടക ആരോഗ്യവകുപ്പിന്റെ പരിശോധന ഇഴഞ്ഞുനീങ്ങിയതോടെ മാക്കൂട്ടം ചെക്ക് പോസ്റ്റില്നിന്ന് കൂട്ടുപുഴ പാലവും കഴിഞ്ഞ് കച്ചേരിക്കടവ് പാലത്തിനപ്പുറം വരെ വാഹനങ്ങളുടെ നിര നീണ്ടു. വീരാജ്പേട്ട ഭാഗത്തുനിന്നു വരുന്ന വാഹനങ്ങളുടെ എണ്ണവും കൂടിയതോടെ റോഡിന് ഇരുവശങ്ങളിലും തലങ്ങും വിലങ്ങും വാഹനങ്ങള് നിരന്നു. ഇതോടെ കൂട്ടുപുഴ പാലത്തിന് സമീപത്തുകൂടി പേരട്ട, മട്ടിണി, കോളിത്തട്ട് ഭാഗങ്ങളിലേക്ക് പോകേണ്ടവരും ദുരിതത്തിലായി. നാട്ടുകാരും പോലീസും ഇടപെട്ട് വാഹനങ്ങള് ഒരുവശത്ത് മാത്രം പാര്ക്ക് ചെയ്യാവുന്ന നിലയിലാക്കി. ആര്ടിപിസിആര് സര്ട്ടിഫിക്കറ്റുമായി സ്ത്രീകളും കുട്ടികളുമായി എത്തിയ യാത്രക്കാരാണ് ഏറെ കഷ്ടത്തിലായത്. പ്രഭാതഭക്ഷണമോ വെള്ളമോ കിട്ടാതെ ഏറെപ്പേരും വലഞ്ഞു. പ്രാഥമിക ആവശ്യങ്ങള്ക്കുവേണ്ടി പെണ്കുട്ടികളും സ്ത്രീകളും അനുഭവിച്ച പ്രയാസം ഏറെയായിരുന്നു. സമീപത്തൊന്നും വീടുകളോ മറ്റു സൗകര്യങ്ങളോ ഇല്ലാത്തത് ഇവരുടെ ദുരിതം ഇരട്ടിയാക്കി. യാത്രക്കാരില് ഭൂരിഭാഗവും കുടക് ഭരണകൂടം ഏര്പ്പെടുത്തിയ പുതിയ നിയന്ത്രണങ്ങള് അറിയാതെ ആര്ടിപിസിആര് സര്ട്ടിഫിക്കറ്റുമായി ഇന്നലെ മാക്കൂട്ടം ചെക്ക് പോസ്റ്റില് എത്തി മടങ്ങിപ്പോയി. ഇവരില് പലരുടെയും ടെസ്റ്റ് കാലാവധി കഴിഞ്ഞതിനാല് വീണ്ടും ടെസ്റ്റ് നടത്തിയാണ് എത്തിയത്. വിവിധ പരീക്ഷകള്ക്കു പോകേണ്ടവരും ബംഗളൂരു വിമാനത്തവളത്തില്നിന്ന് 24 മണിക്കൂറിനുള്ളില് വിദേശത്ത് പോകേണ്ടവരുമെല്ലാം ഇതിലുണ്ടായിരുന്നു. പരിശോധന വൈകുന്നതില് യാത്രക്കാര് പ്രതിഷേധിച്ചെങ്കിലും ഒരു ഫലവുമുണ്ടായില്ല. ചെക്ക് പോസ്റ്റില് സര്ട്ടിഫിക്കറ്റുകളുടെ പരിശോധനയ്ക്കായി നിയോഗിച്ച ജീവനക്കാരുടെ എണ്ണം കുറച്ചതാണ് യാത്രക്കാര്ക്ക് തിരിച്ചടിയായത്. നേരത്തെ ആരോഗ്യവകുപ്പില്നിന്ന് രണ്ട് ഹെല്ത്ത് ഇന്സ്പെക്ടര്മാരും രണ്ട് റവന്യൂ ഉദ്യോഗസ്ഥരും ഉണ്ടായിരുന്നു. പരിശോധന കടുപ്പിച്ചതോടെ ആര്ടിപിസിആര് സര്ട്ടിഫിക്കറ്റ് പരിശോധിക്കുന്ന ആരോഗ്യവകുപ്പ് ജീവനക്കാരുടെ എണ്ണം ഒന്നായി കുറച്ചു. സര്ട്ടിഫിക്കറ്റ് പരിശോധിച്ച് ഉറപ്പാക്കിയശേഷം യാത്രക്കാരന്റെ ആധാര് കാര്ഡും പേരും വാഹന നമ്ബറുമെല്ലാം രജിസ്റ്ററില് രേഖപ്പെടുത്തുന്നതും ഒരു ജീവനക്കാരന് തന്നെയാണ്. ഒരാളുടെ പരിശോധനയ്ക്ക് അഞ്ചുമിനിറ്റിലധികം കാലതാമസം ഇതുമൂലമുണ്ടായി. ഇതാണ് പുലര്ച്ചെ എത്തിയവര്ക്കും പത്ത് മണിക്കൂറിലധികം കാത്തിരിക്കേണ്ടിവന്നത്. വരുംദിവസങ്ങളിലും ഇത് ആവര്ത്തിക്കാനാണ് സാധ്യത. നെഗറ്റീവ് സര്ട്ടിഫിക്കറ്റ് ഉള്ളവരെ വേഗത്തില് അതിര്ത്തി കടത്തിവിടാന് കര്ണാടക സര്ക്കാരിനോട് കേരള സര്ക്കാര് ആവശ്യപ്പെടണമെന്ന് യാത്രക്കാര് ആവശ്യപ്പെടുന്നുണ്ടെങ്കിലും സര്ക്കാര്തല ഇടപെടല് ഉണ്ടാകുന്നില്ല.